Ontdekking van geraamte ‘lees soos boek’Argieffoto ŉ Sieklike bejaarde vrou wat ŉ kluisenaarsbestaan gevoer het, ŉ opsigter wat die erf tot ŉ mate onderhou het en twee plakkers het gelei tot die ontdekking van ŉ geraamte in ŉ huis in Edenvale in Johannesburg. Sedert Maroela Media Donderdag berig het oor die ontdekking van die geraamte, vermoedelik die van ŉ 77-jarige vrou wat moontlik twee jaar gelede in die slaapkamer dood is, was daar oorweldigende reaksie op stellings dat inwoners van Erasmusweg in Edenglen onbetrokke is. “Dié mening is ver van die waarheid af. Dit is juis betrokkenheid wat tot die ontdekking gelei het. As die inwoners nie betrokke was nie, sou dit dalk nog tien jaar geneem het voordat die oorskot gevind is,” het Heather Hart, DA-raadslid van die woonbuurt, Woensdag aan Maroela Media gesê. Hart het aan Maroela Media verduidelik dat die gebeure wat tot die ontdekking gelei het, amper uit ŉ storieboek kon kom. Hart het verduidelik dat ŉ bejaarde vrou, Iona Ditcham (77), vermoedelik saam met haar broer in die huis gebly het, nadat haar man, Ditch, ŉ ruk gelede dood is. Die Ditcham-egpaar was glo kinderloos. “Ditcham en haar broer was glo verouderd en swak en veral sy is min gesien. Van die bure het verneem dat Ditcham se broer glo sowat twee jaar gelede deur sy dogter na ŉ versorgingsentrum in Oos-Londen geneem is. Van die bure het egter verneem dat hy gesterf het. Hulle het rede gehad om te glo dat Ditcham ook na ŉ plek van versorging geneem is, of moontlik ook gesterf het,” het Hart gesê. “Die huis is in ŉ straat waar toegang beheer word geleë en het hoë mure. ŉ Opsigter het in ŉ buitekamer op die perseel gebly en die eiendom tot ŉ mate onderhou en pos verwyder. Die opsigter het voorheen by navraag aan bure gesê dat hy na die eiendom omsien omdat die vrou se seun glo in Dubai woon. Daar was geen rede om dit te bevraagteken nie.” Die opsigter het vermoedelik toegelaat dat twee plakkers op die perseel bly, aangesien hy glo nie betaling ontvang het nie. Die eiendom het gou vervalle geraak en die inwoners het sowat twee maande gelede by hul raadslid gaan aanklop om hulp in ŉ poging om die perseel op te ruim en van die plakkers ontslae te raak. “Ek het dadelik met die stadsraad in verbinding getree om te bepaal waar en wie die huiseienaar is. Die huis was in Iona se naam en daar is vasgestel dat sy as hulpbehoewend geregistreer is en dus geen agterstallige diensterekeninge het nie. Haar dood was ook nie by die departement van binnelandse sake geregistreer nie, wat die indruk geskep het dat sy in ŉ plek van versorging was.” Hart het gesê die ondersoek was hierna in ŉ doodloopstraat en ŉ buurman het deur die huis se venster gaan loer en gesien daar is belangrike dokumente in die huis wat moontlik kan help om die vrou of haar naasbestaandes op te spoor. Nadat die nodige reëlings getref is, is ŉ slotmaker saam met die Ekhurhuleni-metropolisie na die huis, waarna die oorskot van ŉ vrou, vermoedelik Ditcham, gevind is. “Dit was vir ons almal ŉ skok, veral om te dink dat sy alleen was toe sy dood is.” Hart het gesê buiten die gerugte van Ditcham se broerskind, is sy nie seker wie die ander naasbestaandes is nie. Lt.kol. Robbie Roberts, van die Edenvale-polisiestasie, het Woensdag aan Maroela Media gesê die identiteit van die oorskot kon nog glad nie bevestig word nie. “Ons kan wel aanneem wie dit is, maar alvorens die nodige forensiese toetse nie gedoen is nie, kan ons niks amptelik bevestig nie,” het Roberts gesê. Hy het gesê die polisie is steeds besig met ŉ geregtelike doodsondersoek en is in verbinding met familielede van die mense wat voorheen in die huis gewoon het. Hy het gesê hulle behoort teen Maandag ŉ aanduiding van die forensiese eenheid te kry van hoe lank hul ondersoek kan duur. Die oorsaak van haar dood word ook nog ondersoek.